2 Timoteo 4 | Baiblo ɔ Ngɛ Intanɛti ɔ Nɔ | New World Translation\n“Tsu o sɔmɔmi ní tsumi ɔ kɛ pi si” (1-5)\nFiɛɛ munyu ɔ kɛ hɛdɔ (2)\n“I hwu ta kpakpa a” (6-8)\nLɛ nitsɛ e munyuhi (9-18)\nNyagbe fɔmi (19-22)\n4 I kɛ hɛdɔ ngɛ mo fãe ngɛ Mawu hɛ mi, kɛ Kristo Yesu, nɔ nɛ e maa kojo hɛ kali kɛ ni gbogboe ɔmɛ hu hɛ mi, nɛ i kɛ e kpo jemi ɔ kɛ e Matsɛ Yemi ɔ hu ngɛ mo fae ke: 2 Fiɛɛ munyu ɔ; hii fiɛɛe kɛ hɛdɔ ngɛ be kpakpahi kɛ behi nɛ a mi wa a mi; kã hɛ mi, o kɛ nihi nɛ tu munyu kɛ hɛdɔ, wo ga ngɛ tsui si tomi nitsɛnitsɛ mi kɛ ní tsɔɔmi he ga lemi. 3 Ejakaa be ko maa su nɛ a be tsɔɔmi kpakpa a* tue bue, mohu ɔ, a ma bua tsɔɔli a nya kɛ bɔle mɛ nitsɛmɛ a he ngɛ mɛ nitsɛmɛ a we akɔnɔhi a nya, konɛ a ta a tue mi kɛ ha mɛ.* 4 A be anɔkuale ɔ tue bue hu nɛ a ma ya bu nyaziahi mohu tue. 5 Se moo lɛɛ, o hɛ nɛ hi o he nɔ ngɛ níhi tsuo a mi, fĩ si ngɛ haomihi a mi, tsu sane kpakpa fiɛɛlɔ ní tsumi ɔ,* nɛ o tsu o sɔmɔmi ní tsumi ɔ kɛ pi si. 6 Ejakaa a ngɛ mi plɛe kɛ ngɛ si puee momo po kaa dã afɔle, nɛ be nɛ a maa ngmɛɛ ye he ɔ su ta. 7 I hwu ta kpakpa a, i tu fo ɔ kɛ gbe nya, i nyɛɛ ngɛ hemi kɛ yemi ɔ nya. 8 Kɛ je be nɛ ɔ mi kɛ yaa a, a ngɔ dami he kunimi yemi jlasi ɔ kɛ to ha mi, nɔ́ nɛ Nyɔmtsɛ ɔ, nɛ ji kojolɔ nɛ e da a kɛ ma ha mi kaa ye hiɔwo ngɛ jamɛ a ligbi ɔ nɔ ɔ, se kɛ̃ ɔ, pi imi pɛ nɛ e ma ha, mohu ɔ, e ma ha nihi tsuo nɛ a suɔ e kpo jemi ɔ. 9 Bɔɔ mɔde wawɛɛ nitsɛ nɛ o ba ye ngɔ ngɛ be kpiti mi. 10 Ejakaa Dema kua mi akɛnɛ e suɔ níhi a blɔ nya tomi* nɛ ɔ he je, nɛ e je kɛ ho Tɛsalonika ya, Kreske hu ho Galatia ya, nɛ Tito hu ho Dalmatia ya. 11 Luka pɛ nɛ e ngɛ ye ngɔ. Ngɔɔ Maako kɛ piɛɛ o he kɛ ba, ejakaa e yeɔ bua mi ngɛ sɔmɔmi ɔ mi. 12 Se i tsɔ Tikiko kɛ ho Efeso ya. 13 Ke o ma a, ngɔɔ tade klɔii ɔ nɛ i je he ngɛ Kapo ngɔ ngɛ Troya a, kɛ womi kpo ɔmɛ kɛ ba, titli ɔ, ní nɛmɛ nɛ a ngɔ lohwe he womi kɛ pee ɔ.* 14 Alɛksanda nɛ ji akɔblee sɔ̃lɔ ɔ ye mi awi wawɛɛ. Yehowa* maa to lɛ nane mi ngɛ e ní peepee ɔmɛ a nya. 15 Mo hu e sa nɛ o hyɛ o he nɛ hi ngɛ e he, ejakaa e te si kɛ wo wa sɛ gbi ɔ kɛ be nɔ wawɛɛ nitsɛ. 16 Ngɛ ye kekleekle nya jemi ɔ mi ɔ, nɔ ko nɔ ko ba fĩ we ye se, mohu ɔ, mɛ tsuo a kua mi—a kɛ mɛ nɛ ko ye ngɛ lɔ ɔ he. 17 Se Nyɔmtsɛ ɔ ba da si ngɛ ye kasa nya nɛ e wo mi he wami, konɛ fiɛɛmi ɔ nɛ pi si kɛ gu ye nɔ, bɔ nɛ pee nɛ je ma amɛ tsuo nɛ a nu; nɛ a kpɔ̃ mi kɛ je jata a nya mi. 18 Nyɔmtsɛ ɔ ma kpɔ̃ mi kɛ je ní tsumi yayami fɛɛ ní tsumi yayami mi, nɛ e ma he ye yi wami kɛ ha e hiɔwe Matsɛ Yemi ɔ. Á wo e hɛ mi nyami kɛ ya neneene kɛ neneene. Amen. 19 Mo de Priska kɛ Akuila kɛ Onesiforo we ɔ mi bimɛ ɔmɛ ke i biɔ mɛ. 20 Erasto tlɔ Korinto, se i je Trofimo he ngɛ Mileto, ejakaa e be he wami. 21 Bɔɔ mɔde wawɛɛ nitsɛ nɛ o ba su loko ahlabata be ɔ nɛ su. Yubulo ke e biɔ mo, nɛ jã kɛ̃ nɛ Pude kɛ Lino kɛ Klɔɔdia kɛ nyɛmimɛ ɔmɛ tsuo hu ke a biɔ mo. 22 Nyɔmtsɛ ɔ kɛ mumi ɔ nɛ o jeɔ kpo ɔ nɛ hi si. E dloomi ɔ kɛ mo nɛ hi si.\n^ Aloo “nɛ e tsaa nɔ ɔ; nɛ se nami ngɛ he ɔ.”\n^ Aloo “ a de mɛ níhi nɛ maa ngɔ ngɛ a tue mi.”\n^ Aloo “yaa nɔ nɛ o fiɛɛ sane kpakpa a.”\n^ Aloo “yi nɔ.”\n^ Aloo “lohwe he womi womi kpo ɔmɛ.”